text: Hjælp - mit hus skaller
  16 august 2012 kl. 06.33
  Husejere, der har bygget hus med Heimdal-sten fra Egernsund Tegl, klager nu over, at husene skaller.
  Ulykkelige husejere ringer næsten hver dag til advokat Lars Brandt, fordi de ikke ved, hvad de skal stille op med deres huse. 
  Husejerne oplever, at stenene skaller i en grad, der gør deres huse usælgelige, og derfor forbereder Lars Brandt flere sager mod det sønderjyske teglværk. Det oplyser DR P4.
  
  Stavnsbundet 
  - Der kan gå flere år, før sagerne er afgjort, siger Lars Brandt til DR P4 SYD.
  Michael Grambow fra Vojens føler sig stavnsbundet til sit hus, som han byggede med stenene i 2009.
  - Nu har vi kæmpet i tre år, og vi kan ikke sælge vores hus før sagen er afgjort, siger Michael Grambow.
  
  Kender "kun" 40 sager 
  Ifølge Dansk Byggeri, der repræsenterer murermestre og entreprenører, har op imod 250 husejere problemer med Heimdal-stenen.
  Ifølge Egernsund Tegl har virksomheden kun kendskab til 40 sager.
  - Vi gør, hvad vi kan for at løse problemerne og leve op til vores ansvar, lyder det fra Poul Erik Andersen, bestyrelsesformand i Egernsund Tegl.
  